**ΕΛΛΗΝΙΚΗ ΔΗΜΟΚΡΑΤΙΑ**

**ΔΗΜΟΣ ΜΟΣΧΑΤΟΥ-ΤΑΥΡΟΥ**

**ΝΟΜΙΚΗ ΥΠΗΡΕΣΙΑ**

-----------

**Προς τον:**

**Κύριο Δήμαρχο, ως Πρόεδρο, και τα μέλη της Δημοτικής Επιτροπής του Δήμου Μοσχάτου-Ταύρου Αττικής.**

**ΚΟΙΝ:**

1. **Αντιδήμαρχο Οικονομικών.**
2. **Δ/νση Οικονομικών Υπηρεσιών.**

**Θέμα :** *Λήψη απόφασης για την κατάρτιση ενδοδικαστικού συμβιβασμού κατ΄ άρθρο 126B’ του Κώδικα Διοικητικής Δικονομίας σχετικά με τη με αριθμ. καταχ. ΑΓ 77/ 2023 αγωγή ενώπιον του Διοικητικού Εφετείου Πειραιά κατά του Δήμου Μοσχάτου-Ταύρου.*

***Σχετ.*** *1) Η με αριθ. ΠΟΕ 827/2023 Πράξη του κ. Προέδρου του Δ΄Τμήματος του Διοικητικού Εφετείου Πειραιά .*

*2) Η από 13.2.2023 με αριθ. καταχ. ΑΓ 77/14-2-2023 αγωγή ενώπιον του Διοικητικού Εφετείου Πειραιά της Α Γ. Μ. , η οποία διατηρεί ατομική επιχείρηση με διακριτικό τίτλο « …..» ,που εδρεύει στο Μοσχάτο, ….. .*

*3) Η με αριθμ. πρωτ. 17822/2021 σύμβαση* *«παροχής υπηρεσιών καθαρισμού και απολύμανσης ιδιωτικών χώρων υψηλού υγειονομικού κινδύνου για λόγους υγείας» ποσού 24.769,00 ευρώ (συμπεριλαμβανομένου ΦΠΑ 24%), μεταξύ του Δημάρχου Μοσχάτου –Ταύρου , νόμιμου εκπροσώπου του Δήμου Μοσχάτου-Ταύρου ως αναθέτουσας αρχής και της Α Γ. Μ , η οποία διατηρεί ατομική επιχείρηση με διακριτικό τίτλο « ……..» ,που εδρεύει στο Μοσχάτο, ……*

*4) το τιμολόγιο παροχής υπηρεσιών με αριθ. 0649/20.9.2022, το οποίο εξέδωσε η ενάγουσα και παρελήφθη από τον Δήμο, ποσού 13.238,73 (συμπεριλαμβανομένου ΦΠΑ 24%), σχετικά με το οποίο εκδόθηκε το με αριθ. 1.841/2022 χρηματικό ένταλμα της Οικονομικής Υπηρεσίας του Δήμου Μοσχάτου-Ταύρου.*

*5) το από 20.9.2022 (με αρ. πρωτ. Δ.Υ) έγγραφο της Διεύθυνσης Περιβάλλοντος Κυκλικής Οικονομίας και Ανακύκλωσης του Δήμου προς τη Διεύθυνση Οικονομικών Υπηρεσιών, το οποίο υπογράφεται από την αναπληρώτιρα Διευθύντρια Περιβάλλοντος Κυκλικής Οικονομίας και Ανακύκλωσης Αθανασοπούλου Καλλιόπη, με θέμα: «Βεβαίωση για καθαρισμό και απολύμανση ιδιωτικών χώρων υψηλού υγειονομικού κινδύνου για λόγους δημόσιας υγείας».*

*6) το έγγραφο με αρ. πρωτ. 20511/24.11.2022 της αναπληρώτριας προϊσταμένης του Τμήματος Προϋπολογισμού Εξόδων και Εκκαθάρισης Δαπανών προς τη Διευθύντρια Οικονομικών Υπηρεσιών του Δήμου για τη διαφωνία σε σχέση με την εξόφληση του χρηματικού εντάλματος με αρ. 1.841/23.11.22 ποσού 13.238,73 ευρώ (σχετικού με τη με αριθ. πρωτ. 17822/2021 σύμβαση) λόγω των επικαλούμενων σε αυτό σφαλμάτων εκ μέρους των Υπηρεσιών του Δήμου κατά την ακολουθούμενη διαδικασία σύναψης της σύμβασης.*

**ΓΝΩΜΟΔΟΤΗΣΗ**

Της δικηγόρου του Δήμου Μοσχάτου-Ταύρου Ευγενίας Β. Παπαθεοδώρου.

**Κύριε Δήμαρχε- Πρόεδρε της Δημοτικής Επιτροπής ,**

**Ι.** Σας γνωρίζω τα εξής σχετικά με το θέμα της κατάρτισης ενδοδικαστικής συμβιβαστικής επίλυσης της διαφοράς με την ως άνω ενάγουσα :

**1.**  Η ως άνω ενάγουσα *έ*χει ασκήσει κατά του Δήμου Μοσχάτου Ταύρου την από *13.2.2023* με αριθ. καταχ. ΑΓ 77/14-2-2023 αγωγή της ενώπιον του Διοικητικού Εφετείου Πειραιά (σχετ. έγγραφο με αριθ. 2 ,που επισυνάπτεται) , με την οποία ζητά να υποχρεωθεί ο Δήμος, σε εκτέλεση της με αριθμ. πρωτ. *17822/*2021 σύμβασης, άλλως και επικουρικά κατά τις διατάξεις του αδικαιολόγητου πλουτισμού (σχετ. έγγραφο με αριθ. 3 ,που επισυνάπτεται) , να της καταβάλει το ποσό των  *δεκατριών χιλιάδων διακοσίων τριάντα οκτώ ευρώ και εβδομήντα τριών λεπτών του ευρώ* (*13.238,73* €, συμπεριλαμβανομένου ΦΠΑ 24%). Το ποσό αυτό αντιστοιχεί σε ανεξόφλητο τιμολόγιο παροχής υπηρεσιών της ενάγουσας με αριθ. 0649/20.09.2022 ( ποσού *13.238,73*  ευρώ συμπεριλαμβανομένου ΦΠΑ 24%), το οποίο η ενάγουσα , στο πλαίσιο εκτέλεσης της ως άνω σύμβασης, εξέδωσε και παρέδωσε στον Δήμο, ο οποίος το παρέλαβε ανεπιφυλάκτως ,όπως ισχυρίζεται η ενάγουσα και όπως προκύπτει από τα στοιχεία του φακέλου . Για το εν λόγω ποσό εκδόθηκε το με αριθ. 1.841/2022 χρηματικό ένταλμα της Οικονομικής Υπηρεσίας του Δήμου Μοσχάτου-Ταύρου ποσού 13.238,73 ευρώ (συμπεριλαμβανομένου ΦΠΑ 24%), πλην όμως το ποσό αυτό δεν εξοφλήθηκε λόγω αντίθετης γνώμης - διαφωνίας του Τμήματος Προϋπολογισμού Εξόδων και Εκκαθάρισης Δαπανών - σχετικό έγγραφο με αριθ. 6. Το αιτούμενο δε ως άνω ποσό ζητείται με την ένδικη αγωγή με τον νόμιμο τόκο υπερημερίας από τις 21.11.2021, οπότε και κατέστη αυτό απαιτητό , άλλως από την πάροδο της προθεσμίας των 30 ημερών της υποπαραγράφου Ζ5 της παραγράφου Ζ του ν. 4152/2013, άλλως από την επομένη της επίδοσης της αγωγής, με επιτόκιο υπολογιζόμενο σύμφωνα με την ως άνω υποπαράγραφο και μέχρι την ολοσχερή εξόφληση, καθώς επίσης ζητείται να καταδικασθεί ο Δήμος στη δικαστική δαπάνη και στην αμοιβή της πληρεξουσίας δικηγόρου της ενάγουσας.

**2.** Από τα προαναφερόμενα προκύπτει ότι η ενάγουσα ανάδοχος, στο πλαίσιο εκτέλεσης της ως άνω σύμβασης, εξέδωσε το προβλεπόμενο από τον νόμο φορολογικό παραστατικό, ήτοι το τιμολόγιο παροχής υπηρεσιών, που αναφέρει στην ένδικη αγωγή της και το οποίο κατατέθηκε στον Δήμο και παρελήφθη ανεπιφυλάκτως από αυτόν , πλην όμως παραμένει ανεξόφλητο. Στο με αρ. πρωτ. 20511/24.11.2022 έγγραφο της αναπληρώτριας προϊσταμένης του Τμήματος Προϋπολογισμού Εξόδων και Εκκαθάρισης Δαπανών προς τη Διευθύντρια Οικονομικών Υπηρεσιών του Δήμου (σχετικό έγγραφο με αριθ. 6) διατυπώνεται διαφωνία για την εξόφληση του χρηματικού εντάλματος 1.841/2022 (σχετικού με το ποσό των 13.238,73 ευρώ εκ της με αριθ. 17822/2021 σύμβασης) λόγω των επικαλούμενων στο εν λόγω έγγραφο σφαλμάτων κατά την ακολουθούμενη διαδικασία σύναψης της σύμβασης. Κατόπιν της ως άνω διαφωνίας το εν λόγω χρηματικό ένταλμα παρέμεινε ανεξόφλητο.

**3.** Μετά την εξέλιξη αυτή η ανάδοχος άσκησε κατά του Δήμου Μοσχάτου-Ταύρου την ως άνω αγωγή (σχετ. αρ. 2) ενώπιον του Διοικητικού Εφετείου Πειραιά, με την οποία ζητά να της καταβληθεί το ποσό των 13.238,73 € (συμπεριλαμβανομένου ΦΠΑ 24%), με τον νόμιμο τόκο υπερημερίας κατά τα αναφερόμενα παραπάνω στην παραγρ. Ι.1. και τα δικαστικά της έξοδα .

**ΙΙ.1.** Ο Πρόεδρος του Δ’ Τμήματος Συνεδριάσεων του Διοικητικού Εφετείου Πειραιά με τη με αριθ. ΠΟΕ 827/2023Πράξη του (σχετ. αρ. 1 ,που επισυνάπτεται) κάλεσε τα διάδικα μέρη, δηλαδή τόσο τον Δήμο, όσο και την ενάγουσα εταιρεία, να προσκομίσουν στη Γραμματεία του Δικαστηρίου *«όλα τα αναγκαία στοιχεία για την επίλυση της διαφοράς»*, κατά τα οριζόμενα στις διατάξεις του άρθρου 126Β΄, παραγ. 2 του Κ.Δ.Δ. (ν. 2717/1999 , όπως ισχύει ) για τη συμβιβαστική επίλυση της διαφοράς σε Συμβούλιο.

**2.** **Σε σχέση με την προσήκουσα και κατά τα συμφωνηθέντα εκτέλεση των υποχρεώσεων της ενάγουσας , την εκ μέρους του Δήμου ανεπιφύλακτη παραλαβή του σχετικώς εκδοθέντος τιμολογίου της ενάγουσας και πιστοποίηση της καλής εκτέλεσης της παρασχεθείσας υπηρεσίας της ενάγουσας, σχετικά με την οποία εκδόθηκε το εν λόγω τιμολόγιο,** επισημαίνεται ότι :

Όπως ήδη προαναφέρθηκε ,το αιτούμενο με την αγωγή ποσό αντιστοιχεί σε ανεξόφλητο τιμολόγιο παροχής υπηρεσιών της ενάγουσας με αριθ. 0649/20.09.2022 ( ποσού *13.238,73*  ευρώ συμπεριλαμβανομένου ΦΠΑ 24%), το οποίο η ενάγουσα εξέδωσε και παρέδωσε στον Δήμο και ο Δήμος το παρέλαβε ανεπιφυλάκτως ,όπως ισχυρίζεται η ενάγουσα και όπως προκύπτει από τα στοιχεία του φακέλου . Για το εν λόγω ποσό εκδόθηκε το με αριθ. 1.841/2022 χρηματικό ένταλμα της Οικονομικής Υπηρεσίας του Δήμου Μοσχάτου-Ταύρου ποσού 13.238,73 ευρώ (συμπεριλαμβανομένου ΦΠΑ 24%). Με το από 20.9.2022 (με αρ. πρωτ. Δ.Υ) έγγραφο της Διεύθυνσης Περιβάλλοντος Κυκλικής Οικονομίας και Ανακύκλωσης του Δήμου προς τη Διεύθυνση Οικονομικών Υπηρεσιών, το οποίο υπογράφεται από την αναπληρώτρια Διευθύντρια Αθανασοπούλου Καλλιόπη, με θέμα*: «****Βεβαίωση για καθαρισμό και απολύμανση ιδιωτικών χώρων υψηλού υγειονομικού κινδύνου για λόγους δημόσιας υγείας****»* βεβαιώνεται ότι *: « Η Υπηρεσία μας λαμβάνοντας υπόψη :*

*Α) το γεγονός ότι η κα Α Μ προχώρησε σε καθαρισμό και απολύμανση ιδιωτικών χώρων υψηλού υγειονομικού ενδιαφέροντος και πιο συγκεκριμένα στις παρακάτω εργασίες :*

*- Καθαριότητα επιφανειών*

*-Καταπολέμηση επιβλαβών εντόμων σε κτίρια και υπαίθριους χώρους*

*- Μυοκτονία σε δολωματικούς σταθμούς*

*- Καθαρισμός περιβάλλοντος χώρου*

*- Καθαρισμός απορριμμάτων*

*Β) το τιμολόγιο παροχής υπηρεσιών με αρ. 0649/20.9.2022*

*Βεβαιώνει ότι είναι σύμφωνα με τη με αρ. 803/2021 απόφαση ανάθεσης γα καθαρισμό και απολύμανση ιδιωτικών χώρων υψηλού υγειονομικού κινδύνου για λόγους δημόσιας υγείας , τη με αρ. 17822/4.11.2022 σύμβαση και πληρούν τις προδιαγραφές της με αρ. 109/2021 μελέτης.»*

**3.** Εξάλλου, η ενάγουσα προς τον σκοπό διερεύνησης της προοπτικής συμβιβαστικής επίλυσης της διαφοράς δήλωσε μέσω της πληρεξουσίας δικηγόρου της Νέλλης Στασινοπούλου, η οποία υπογράφει την πιο πάνω αγωγή , ότι προς τον σκοπό συμβιβαστικής επίλυσης της διαφοράς παραιτείται από το δικαίωμά της να αναζητήσει την επιδίκαση τόκων υπερημερίας και δικαστικής δαπάνης και δέχεται συμβιβαστικώς να της καταβληθεί ατόκως μόνο το οφειλόμενο κεφάλαιο , δήλωση την οποία θα επαναλάβει και κατά τη συνάντηση με τον εισηγητή Δικαστή, προκειμένου να καταχωρηθεί στα τηρούμενα πρακτικά και την απόφαση που ακολούθως θα εκδοθεί.

**ΙΙΙ. 1.** Το άρθρο 871 του ΑΚ ορίζει ότι *:«με τη σύμβαση του συμβιβασμού οι συμβαλλόμενοι διαλύουν με αμοιβαίες υποχωρήσεις μία φιλονικία τους ή μια αβεβαιότητα για κάποια έννομη σχέση. Με αβέβαιη σχέση εξομοιώνεται και η επισφαλής απαίτηση».* Από τη διάταξη αυτή προκύπτει ότι:

**α)**Ο συμβιβασμός αποτελεί αμφοτεροβαρή σύμβαση, βασική προϋπόθεση για τη σύναψη της οποίας αποτελεί η αμοιβαία υποχώρηση των μερών.

**β)** Για την κατάρτιση της σύμβασης του συμβιβασμού απαιτείται πρόταση του ενός από τα μέρη να διαλύσουν με αμοιβαίες υποχωρήσεις έριδα ή αβεβαιότητα για κάποια έννομη σχέση και αποδοχή της πρότασης από το άλλο μέρος . Για την κατάρτιση του συμβιβασμού αρκεί να συνάγεται η βούληση των μερών για την επιδίωξή του από το περιεχόμενο της σύμβασης, χωρίς να είναι αναγκαία η πανηγυρική διατύπωση του σχετικού όρου. Το χαρακτηριστικό αυτό δεν λαμβάνεται με τη στενή τεχνική έννοια του όρου, αλλά με την ευρεία έννοια των συναλλαγών. Δεν είναι απαραίτητο έτσι να αφορά η παραίτηση ή υποχώρηση ένα μέρος της εκκρεμούς σχέσεως. Αρκεί ότι ο διάδικος ή το ένα συμβαλλόμενο μέρος προβαίνει σε μία υποχώρηση, γιατί σε αντίστοιχη υποχώρηση προβαίνει και το άλλο συμβαλλόμενο μέρος. Η υποχώρηση, στην οποία προβαίνει το ένα μέρος, δεν είναι απαραίτητο να είναι ισάξια προς την υποχώρηση του άλλου μέρους.

**2. α)**Η σύμβαση του συμβιβασμού, αν γίνει στο πλαίσιο εκκρεμούς αγωγής ενώπιον του Διοικητικού Εφετείου υπό τους όρους του άρθρου 126Β’ παρ. 2 του ΚΔΔ ( ν. 2717/1999 , όπως ισχύει ) αποτυπώνεται στα πρακτικά που τηρούνται από τον γραμματέα και υπογράφονται από τους εκπροσώπους των διαδίκων ,τον εισηγητή δικαστή και τον γραμματέα .Εφόσον συνταχθεί πρακτικό συμβιβασμού , η υπόθεση εισάγεται στο συμβούλιο για την έκδοση απόφασης ,με την οποία επιλύεται συμβιβαστικά η διαφορά .Η απόφαση ενδοδικαστικής επίλυσης έχει τα αποτελέσματα αμετάκλητης δικαστικής απόφασης και συνιστά εκτελεστό τίτλο.

**β)** Τέλος, με βάση τη διάταξη του άρθρου 72 παρ. 1 περ. ι΄ του ν. 3852/2010, όπως ισχύει , : *« ι... Αποφασίζει τον συμβιβασμό ή την κατάργηση δίκης που έχει ως αντικείμενο μέχρι ποσό έως εξήντα χιλιάδες (60.000) ευρώ πλέον ΦΠΑ. Όταν το αντικείμενο της δίκης είναι άνω του ποσού αυτού, τότε εισηγείται τη λήψη απόφασης από το δημοτικό συμβούλιο…Η απόφαση της Οικονομικής Επιτροπής για τις περιπτώσεις των προηγουμένων εδαφίων, λαμβάνεται ύστερα από γνωμοδότηση δικηγόρου, η έλλειψη της οποίας συνεπάγεται ακυρότητα της σχετικής απόφασης…»,* ενώ ,σύμφωνα με το άρθρο 74Α του ν. 3852/2010 ,όπως ισχύει: *«Από την αυτοδιοικητική περίοδο που άρχεται την 1η.1.2024, όπου στην κείμενη νομοθεσία γίνεται αναφορά ή παραπομπή στη οικονομική επιτροπή, την επιτροπή ποιότητας ζωής και την εκτελεστική επιτροπή των δήμων, καθώς και στις αρμοδιότητες αυτών, εφεξής νοείται η δημοτική επιτροπή, η οποία ασκεί τις αρμοδιότητες αυτές*».

**ΙV. Ενόψει των προαναφερομένων και λαμβάνοντας ιδιαιτέρως υπόψη:**

**α)** ότι στο πλαίσιο εκτέλεσης της με αριθ. πρωτ. 17822/4.11.2021 *σύμβασης παροχής υπηρεσιών καθαρισμού και απολύμανσης ιδιωτικών χώρων υψηλού υγειονομικού κινδύνου για λόγους υγείας ,* η υπηρεσία της ενάγουσας σχετικά με την οποία εκδόθηκε το ως άνω τιμολόγιο, εκτελέστηκε προσηκόντως και σύμφωνα με τους όρους της σύμβασης , πιστοποιήθηκε δε από τον Δήμο η καλή εκτέλεση της εν λόγω υπηρεσίας και το σχετικώς εκδοθέν τιμολόγιο, που αφορά στον ανεξόφλητο και αιτούμενο με την ένδικη αγωγή ποσό, παρελήφθη από τον Δήμο ανεπιφυλάκτως, συνεπώς ο Δήμος έχει σύμφωνα με τη σύμβαση και τον νόμο την υποχρέωση να καταβάλει στην ενάγουσα **το αιτούμενο με την αγωγή ποσό που ανέρχεται στο ύψος των** *δεκατριών χιλιάδων διακοσίων τριάντα οκτώ ευρώ και εβδομήντα τριών λεπτών του ευρώ* (*13.238,73* €, συμπεριλαμβανομένου ΦΠΑ 24%).

**β)** ότι για την επιδίωξη εκ μέρους του προμηθευτή της πληρωμής του μετά την οριστική παραλαβή των υπό προμήθεια ειδών ή των παρεχομένων υπηρεσιών με βάση το σχετικώς εκδοθέν τιμολόγιο στο πλαίσιο εκτέλεσης συναφθείσας σύμβασης, ο προμηθευτής δικαιούται να ασκήσει ευθεία αγωγή αποζημίωσης ( κατά το άρθρ. 2 παρ. 2 ν. 1406/83 ) για την ικανοποίηση της απαίτησης επί του συμβατικού τιμήματος και σε κάθε περίπτωση για την αποκατάσταση της ζημίας από τη μη πληρωμή , η δε αγωγή εκδικάζεται σε πρώτο και τελευταίο βαθμό από το Διοικητικό Εφετείο.

Στην υπό κρίση περίπτωση που αφορά η ένδικη αγωγή, η καλή εκτέλεση της υπηρεσίας, στην οποία αφορά το ως άνω τιμολόγιο, πιστοποιήθηκε από τον Δήμο και το σχετικώς εκδοθέν τιμολόγιο παρελήφθη ανεπιφυλάκτως, κατά τούτο οφείλεται από τον Δήμο το ποσό που ζητείται με την ένδικη αγωγή και έχω τη γνώμη ότι δεν στοιχειοθετούνται βασίμως ισχυρισμοί αμφισβήτησης του παραδεκτού και της νομικής ή ουσιαστικής βασιμότητας της ένδικης απαίτησης της ενάγουσας εταιρείας .

**γ)** ότι εάν ο Δήμος υποχρεωθεί στην καταβολή του ως άνω οφειλομένου ποσού μετά από έκδοση δικαστικής απόφασης (κατόπιν ενδεχόμενης εκδίκασης και ευδοκίμησης της ένδικης αγωγής) θα επιβαρυνθεί περαιτέρω με τον νόμιμο τόκο υπερημερίας και τη δικαστική δαπάνη ,

**δ)** ότιστην περίπτωση επίτευξης ενδοδικαστικής επίλυσης της διαφοράς σε Συμβούλιο κατ΄ άρθρο 126B’ του Κώδικα Διοικητικής Δικονομίας και σύμφωνα με τα προαναφερόμενα ο Δήμος θα καταβάλει μόνο το κεφάλαιο της απαίτησης ατόκως ,

έχω τη γνώμη ότι η ενδοδικαστική επίλυση της διαφοράς κατ΄ άρθρο 126B’ παρ. 2 του Κώδικα Διοικητικής Δικονομίας τυγχάνει επωφελέστερη για τον Δήμο σε σχέση με ενδεχόμενη μετά από αντιδικία καταδίκη του Δήμου στην καταβολή του συμφωνηθέντος και οφειλομένου ποσού με τον νόμιμο τόκο υπερημερίας και τη δικαστική δαπάνη .

**V.** Εφόσον η Δημοτική Επιτροπή με βάση τα στοιχεία του φακέλου θεωρήσει επωφελή για τον Δήμο την επίτευξη συμβιβαστικής επίλυσης της διαφοράς με την ως άνω ενάγουσα , έχει τη δυνατότητα να λάβει απόφαση για : **1)** την έγκριση της ενδοδικαστικής επίλυσης της διαφοράς, κατ΄άρθρο 72  παρ. 1 περ. ι΄ του ν. 3852/2010 ,όπως ισχύει , με την έκδοση σχετικής απόφασης του Τριμελούς Διοικητικού  Εφετείου Πειραιά (Δ΄ Τμήμα) σε Συμβούλιο (κατ΄ άρθρο 126B’ παρ. 2 του Κώδικα Διοικητικής Δικονομίας) με την καταβολή προς την ενάγουσα μόνο του ποσού των *δεκατριών χιλιάδων διακοσίων τριάντα οκτώ ευρώ και εβδομήντα τριών λεπτών του ευρώ* (*13.238,73* €, συμπεριλαμβανομένου ΦΠΑ 24%), που αντιστοιχεί στο αγωγικό κονδύλιο του κεφαλαίου της απαίτησης ατόκως και με συμψηφισμό της δικαστικής δαπάνης και **2)** την παροχή της ειδικής εντολής, του δικαιώματος και της πληρεξουσιότηταςστους έμμισθους Δικηγόρους του Δήμου Μοσχάτου–Ταύρου  Ηλία  Ν. Μπιζάνη (Α.Μ.: 10627/ Δ.Σ.Α.) και Ευγενία Β. Παπαθεοδώρου (Α.Μ.: 20019/Δ.Σ.Α.), προκειμένου να παραστούν ενώπιον του κ. Εφέτη - Εισηγητή του πιο πάνω Δικαστηρίου και να υπογράψουν το σχετικό πρακτικό της ενδοδικαστικής συμβιβαστικής  επίλυσης της διαφοράς, η οποία  θα ανάγεται στην υποχρέωση του Δήμου Μοσχάτου –Ταύρου για καταβολή στην παραπάνω ενάγουσα μόνο του αιτούμενου από αυτήν κεφαλαίου ύψους *δεκατριών χιλιάδων διακοσίων τριάντα οκτώ ευρώ και εβδομήντα τριών λεπτών του ευρώ* (*13.238,73* €, συμπεριλαμβανομένου ΦΠΑ 24%) ατόκως και με συμψηφισμό της δικαστικής δαπάνης με σκοπό την έκδοση στη συνέχεια της σχετικής απόφασης του Τριμελούς Διοικητικού Εφετείου Πειραιά (σε Συμβούλιο), η οποία θα έχει τα αποτελέσματα της αμετάκλητης δικαστικής απόφασης και θα συνιστά εκτελεστό τίτλο.

**Μοσχάτο, 20.3.2024**

**Η δικηγόρος του Δήμου**

**Ευγενία Β. Παπαθεοδώρου**